和張景純初置館中
作者：劉敞
朝代：宋

paragraphs: 張也湖海士，心與迹並真。
語默或不常，時以爲狂人。
蹉跎太倉史，奔走京華塵。
頗如喪家狗，纍纍敝精神。
雖游公卿間，望絕要路津。
感激自上書，生當致青雲。
天光回日月，聖澤熙陽春。
禁林給筆札，中府紬典墳。
羣玉連帝居，東壁臨北辰。
飛騰怪清切，寓直懷珍羣。
慷慨氣益遒，咏歌思逾新。
昔賢稽古力，利祿不足云。
登瀛以爲榮，襆被寧厭頻。
君乃鸞鳳姿，方當極逢辰。
豈若楊執戟，白頭專校文。